Verskerpte polisiesigbaarheid nou nodigArgieffoto (Pixabay) Agri SA het gesê hy doen ŉ dringende beroep op die polisie om in hulle beplanning ŉ verskerpte poging in werking te stel om sigbare polisiëring in die landelike boerderygebiede toe te pas. “Die pas afgelope maand is gekenmerk deur ŉ hoë voorkoms van plaasaanvalle wat verskeie landelike huishoudings ingrypend geraak het,” het Johannes Möller, president van Agri SA, verduidelik. “Op navraag het die polisie aan Agri SA bevestig dat hulle beplanning ten opsigte van misdaadvoorkomende operasies reeds in plek is, in aanloop tot die feestyd en daarna.” Möller het gesê dit is belangrik dat boerelede op plaaslike vlak nou saamwerk met die polisie en verdagte misdaadaktiwiteite rapporteer. “Ons verwag van die polisie om elke saak wat gerapporteer word deeglik te ondersoek binne die bepalings van die Strafproseswet en bestaande polisie instruksies en met ‘n goed voorbereide klagstaat verdagtes voor die hof te daag.” Hy het bygevoeg ŉ verhoogde vlak van paraatheid en veiligheidsbewustheid deur die boeregemeenskap in die tyd is noodsaaklik, gevolg deur die toepassing van basiese beveiligingsmaatreëls soos onder andere om deure gesluit te hou; veiligheidshekke en diefwering aan te bring; te weet wie jou eiendom betree; die doeltreffende toepassing van die protokol vir plaastoegang en nie in die donker uit te gaan sonder die ondersteuning van ŉ buurman nie. “Dit is ons ervaring dat waar boeregemeenskappe paraat is, ‘n kleiner kans bestaan vir misdadigers om toe te slaan,” het Möller gesê. Volgens hom vrees Suid-Afrikaners huisinbrake die meeste, gevolg deur huisrowe. Dit is ook die misdade waaraan die boerderygemeenskap die meeste blootgestel is tydens ŉ plaasaanval. Hierdie bevinding volg na aanleiding van die Misdaad Slagofferpeiling, waarvan die uitslag pas deur Statistiek Suid-Afrika bekend gestel is en waar bevind is dat Suid-Afrikaners onveilig voel in die land. Dit stem ooreen met die onlangse misdaadstatistiek van die polisie wat aangedui het dat geweldsmisdade toegeneem het. November is verder gekenmerk deur verskeie optredes deur die boeregemeenskap ter ondersteuning van die polisie, waartydens verdagtes wat met plaasaanvalle verbind word, in hegtenis geneem is. Möller het gesê hy is “dankbaar vir die vlak van ondersteuning deur die boerderygemeenskap”, maar wys daarop dat dit die polisie se verantwoordelikheid bly om misdaad te bekamp deur toepaslike optrede. “Daar is waardering vir die talle polisielede wat onder moeilike omstandighede voortgaan om ‘n goeie diens aan die boerderygemeenskap te lewer. Ons maak staat op die voortgesette professionele samewerking,” het hy afgesluit. Lees alle vorige berigte oor Agri SA op Maroela Media.